Gyurcsány és Putyin táncolt, majd kováccsá avatták őket
Orosz házisört - bragát - ivott, magyar táncot táncolt és átesett a kovácsok beavatási szertartásán Vlagyimir Putyin orosz, Tarja Halonen finn államfő és Gyurcsány Ferenc miniszterelnök csütörtökön Szaranszkban a finnugor fesztiválon.
A Mordvinföld fővárosában tartott háromnapos fesztivál nyitónapján a három vezető ellátogatott a finnugor mesterségek utcájába, ahol felállították magyarok, finnek, észtek és Oroszország finnugor népeinek parasztházait.

Putyin, Halonen és Gyurcsány először a mordvinföldi házba lépett be, ahol a ház asszonya és ura piroggal és házisörrel kínálta meg a vendégeket. "Ez a mi Pepsi-Colánk" - mutatott a háziasszony a bragára. Gyurcsány Ferenc megkérdezte, hány fokos ez az ital, majd elcsodálkozott, amikor meghallotta, hogy alkoholmentes. Nyikolaj Merkuskin, a Mordvin Köztársaság vezetője elmagyarázta, hogy a bragában az erjedés hetedik napján jelennek meg a "fokok", az ital, amellyel a vendégeket megkínálták, mindössze három napja erjedt. "Finom" - mondta egybehangzóan Gyurcsány és Halonen a mordvinföldi palacsintákat megízlelve. „Igyekeztünk gondoskodni a kedves vendégekről” - válaszolt udvariasan a háziasszony.

A mordvinföldi parasztház kijáratánál a vendégeket magyar hajdúk fogadták, akik botos táncot adtak elő. "Hát Ön tud-e ilyet?" - kérdezte a magyar kormányfőtől huncutul a finn elnök asszony. Válasz helyett Gyurcsány Ferenc a táncos lányok egyikéhez lépett, és táncra perdült vele, felszólítva Putyint és Halonent, kövessék a példáját, akik éltek is az alkalommal. Putyin egy másik lányt kért fel a táncra, Halonenhez pedig egy táncos lépett oda.

Az észt házban fekete kenyérrel fogadták a vendégeket, és a háziasszony a kiállított emléktárgyakat mutatta be. Putyinnak különösen egy kézzel festett tányér nyerte meg a tetszését.

A komi ház előtt egy padon faesztergályos dolgozott. Vlagyimir Putyin egyből felajánlotta a segítségét, és nekiállt a művet dörzspapírral csiszolni, majd átadta Gyurcsány Ferencnek, aki néhány perces munka után megállapította, hogy "miniszterelnöknek lenni könnyebb".

A vezetők utolsó állomása az uljanovszki kovácsműhely volt, ahol átestek a jelképes kováccsá avatási szertartáson: mindhárman ütöttek néhányat az üllőn lévő izzó vasdarabra.